Chennai Joernaal: September 2008
Ons het 'n heerlike naweek agter die rug. Saterdag was dit die skool se jaarlikse "Welcome back" piekniek. Dit was omtrent 'n vrolike besigheid - amper so lekker soos die SA Gemeente se basaar wat toevallig ook die naweek was ! Die kinders het geswem, sokker en basketbal gespeel, vir Mickey en vriende ontmoet en in die parkie gespeel. Ons het lekker gekuier, hamburger, hotdogs, Indiese en Koreaanse kos en baie roomys geeet. Dit was weereens 'n lekker warm dag - gelukkig vir al die tentdakke met skaduwee. Ons al vier was Saterdagaand poegaai !
Posted by Elmarie at 11:16 pm
Ek kook letterlik en figuurlik. Op iemand se blog het ek gelees sy blog, want dit is goedkoper as terapie. So laat ek 'n bietjie afpak. Daar is 'n paar dinge in Chennai wat my klaar maak, een daarvan is die politici en hulle konvooie. Kyk, op enige goeie dag is die verkeer in Chennai waansinnig. Daar is busse, fietse, motors, motorfietse, autorickshwa, heeltemal te veel vir die paaie en almal druk, toet en ry soos nerens anders as net in Indie nie. Al wat hierdie choas tot 'n stilstand kan bring is 'n poltikus in sy kar. Gewoonlik is dit so vyf karre wat in konvooi ry, een met die belangrike persoon in en die ander met manne wat by die vensters uithang al wuifende en oor luidsprekers verskreeu hulle almal om pad te gee (lyk omtrent soos 'n coup). En glo my almal ry kant toe en stop, nie eens vir 'n ambulans of brandweerwa word dit hier gedoen nie !! Vanoggend het ek bietjie gaan inkopies doen en ek sien die hoofstraat is vol vlaggies. Kotti, die bestuurder vertel dat die Apollo Clinic (Chennai se luukse hospitaal) is 25 jaar en die CM (hier in Indie praat ons net in afkortings, CM - Chief Minister, hoofman van Tamil Nadu) en die PM (Prime Minister) van Indie, Dr Manmohan Singh en Sonia Gandhi (een van die politieke partye se leiers) is in Chennai daarvoor. Ek begin toe ook oplet dat ooral langs die pad is plakkate met hulle gesigte op, elke instansie, insluitende Apollo, het plakkate met - Chennai Welcomes........ Ek weet toe sommer hier kom probleme, maar vergeet weer daarvan. Vanmiddag het ek besluit om vroeg te ry om Inge te gaan oplaai by die skool, sodat Jean bietjie in die skool se parkie kan speel. Ons het skaars weggetrek, of die verkeer gaan staan. Met die local politici is dit so 5 minute dan begin die karre weer ry, nie die keer nie. Ons het gesit en gesit en gebak in die son (is vandag 'n koel 31). Toe begin die manne pee - irritasie no 1 in Chennai - sodra 'n Chennai man uit die huis stap, op 'n fiets, motorfiets klim, wil hy pee, nooit vrouens nie, so daar moet toilette wees, maar nerens kan jy ry sonder om 'n man te sien pee langs die pad nie. Ek praat nie hier van 'n noodgeval nie, net 'n slegte gewoonte. Terwyl ek besig is - irritasie no 2 - is die spoegery, mans en vrouens. Die grootste gevaar is as jy op 'n sypaadjie staan en 'n bus ry verby. Mens sien selfs hoe karre by 'n rooi lig stop, deur gaan oop en iemand spoeg. In elk geval, almal het klaar gepee en ons staan nog steeds en die sweet tap my af. Net toe ek moedeloos raak kom die karre van voor verby gery teen 'n geweldige spoed met flitsende ligte. Kotti se toe "It's the PM, at least 40 cars". Ek het nie die karre getel nie, maar ek dink die 40 karre was baie na aan reg. As hulle bietjie stadiger gery het kon ek dalk die PM afgeneem het, maar nou het ek net foto's van die plakkate om te wys.
Posted by Elmarie at 4:10 pm
Woensdag was 'n publieke vakansie dag in Tamil Nadu - Vinayaka Chathurthi - die geboortedag van Lord Ganesha, die Hindu god met die olifant kop. Ganesha is een van die bekendste Hindu gode en word baie algemeen aanbid vir wysheid en voorspoed. Mens sien hom baie gereeld op kaartjies, winkelvensters, almanakke en voor huise. Op die dag word klei afbeeldings van Ganesha oral langs die pad verkoop, mense koop dit, versier en stal dit uit. Vyf of tien dae later word die beelde dan in 'n optog na die see geneem waar dit in die see gegooi word met 'n wens dat Ganesha die volgende jaar sal terugkom om die mense te seen.
Chennai het 'n sterk Hindu kultuur, mense is baie godsdienstig en mens sien dit oral, elke dag, elke oomblik. Vrouens dra bindi's op hulle voorkoppe, mans verf strepe op hul voorkop afhangende in watter Hindu lyn hulle aanbid, mans dra bandjies om hulle arms as hulle by die tempels was, oral langs die pad word blomme verkoop vir offers, om elke hoek en dra is daar tempels, winkels en hotelle het altyd 'n god beeld in die voorportaal, karre het gewoonlik 'n god beeldjie op die dashboard, Vrydae word pooja's gedoen in kantore. Dis letterlik deel van elke dag se gebeure. Nooit kan jy hier twyfel as jy iemand ontmoet of dit 'n Hindu is of nie. Foto links is van Ganeshas wat verkoop is oppad na Inge se skool en foto regs is Gansesh op Jean se skool gebou. Laat my dink.